{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":8,"n_cols":6,"rows_kept":8,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje s javnošću za Prijedlog pravilnika o izmjenama i dopunama Pravilnika o provedbi intervencije 76.01. „Osiguranje poljoprivredne proizvodnje“ iz Strateškog plana Zajedničke poljoprivredne politike Republike Hrvatske 2023. – 2027."]
[]
["Redni broj","Korisnik","Isječak","Komentar","Status odgovora\n","Odgovor"]
[1,"ANTE BUDIMIR","PRAVILNIK","Poštovani,\n\nNadam se da će se na listu kultura Prilogu III. dodati i kivi kao prihvatljiva kultura za sufinanciranje police osiguranja.","Primljeno na znanje","Ministarstvo poljoprivrede, šumarstva i ribarstva će razmotriti vrijednost proizvodnje kivija pri sljedećim izmjenama Pravilnika da bi se ista mogla dodati na popis prihvatljivih kultura u Prilog III. Pravilnika."]
[2,"UDRUGA POLJOPRIVREDNIH PROIZVOĐAČA KORISNIKA SUSTAVA NAVODNJAVANJA \"KAPINCI - VAŠKA\"","PRAVILNIK","Prilog III,  Tablica izračuna vrijednosti u biljnoj proizvodnji;\n\nU tablici ima hrpa nelogičnosti kod izračuna vrijednosti u biljnoj proizvodnji, pa navodimo slijedeće;\nKukuruz vrijednost proizvodnje; 1.529,50 eura;\nKukuruz za silažu; 4.160,00 eura;\nDakle, kukuruz za silažu ima vrijednost od 2,7 puta u odnosu kukuruz ( vjerojatno u zrnu! ) što nema nikakve logike, tim više što u Zahjevu za intervenciju ( poticaj ) nigdje ne piše da se treba dostaviti nekakav dokument koji dokazuje kilograme i kome je prodana kukuruzna silaža, ili koliko je izvagano za vlastite potrebe?, vrijednost može biti maksimalno veća za 30%, ali vidi dalje?\nNadalje, u Tablici kultura koje se odabiru i unose u Zahtjev za intervenciju ( poticaj ), nema kulture za odabir \"kukuruz za silažu\", pa je stoga nelogičan izračun vrijednosti \"kukuruz za silažu\", jer ga kao takovog ne možete prijaviti za osiguranje, jer ga nema u \"Tablici kultura\" iz koje se odabire kultura prilikom ispunjavanja Zahtjeva za intervenciju ( poticaj ).\n\nTo navodimo iz iskustva, jer dosta OPG-ova proizvodi \"pivarski ječam\" koji ima potpuno drugačiji pristup u proizvodnji od stočnog ječma ( parametri proteina 8-11 i još hrpa dodatnih stvari ), koji ima cjenovnu vrijednost po toni veću od  cijene pšenice 1. klase, pa čak i veću od \"premium\" klase pšenice, a nema ga u Tablici kultura kao takovog za odabir prilikom ispunjavanja Zahtjeva za intervenciju, te ga ne možete osigurati u proizvodnji, jer ga u kontroli od strane APPRRR-a i isplate police osiguranja ne poznaju!, jer ga nema u Tablici kultura, što nema nikakve logike, jer je vrijednost biljne proizvodnje \"pivarskog ječma\" daleko veća u odnosu na stočni ječam.\n\nNadalje, vrijednost proizvodnje \"paprika na otvorenom\" u tablici iznosi 82.800,00 eura, voljeli bi čuti kako je predlagatelj došao do te vrijednosti koje predlaže u tablici, ili možde se to odnosi na \"zlatnu papriku\"?\n\nIsto tako strašno upada u oči nesrazmjer kod \"vinskog grožđa\" gdje je regija Slavonija u odnosu na Istru, Kvarner i Dalmaciju zakinuta za više nego duplo!, dakle kako je predlagatelj došao do tog prijedloga je velika nepoznanica, ili predlagatelj misli da se u Slavoniji ne treba gnojiti, vršiti zaštitu i sve druge poslove koji prethode tome, pa je i vrijednost manja, ili vino iz Slavonije na valja ništa, ili predlagatelj mrzi Slavoniju!, jer kako drugačije objasniti takav prijedlog?, dakle iznos treba biti isti za sve regije.\n\nOno što je vrlo bitno u ovom prijedlogu Pravilnika je;\nNigdje se ne navodi od strane APPRRR-a rok za priznavanje (Odluke) i isplatu police osiguranja?\nNaime, APPRRR kasni cijelu jednu proizvodnu godinu dok dođe do priznavanja (Odluke) i isplate police osiguranja što je neprihvatljivo!\n\nZato predlažemo da objava intervencije \"Osiguranje poljoprivredne proizvodnje\" započne sa 01. 07. u tekućoj kalendarskoj godini, a završetak kontrole (Odluke) i isplate police osiguranja odradi najkasnije do 20. 12. iste kalendarske godine, inače intervancija nema smisla.","Djelomično prihvaćen","U svrhu provedbe intervencije 76.01. osnovana je Radna skupina za izračun vrijednosti poljoprivredne proizvodnje da bi se utvrdile vrijednosti poljoprivredne proizvodnje prihvatljive za sufinanciranje polica osiguranja.\nZa izradu kalkulacija odabrane su one tehnologije koje zadovoljavaju pretpostavke „dobrog gospodarenja“ u optimalnim uvjetima proizvodnje. Izvori podataka o prinosima i prosječnim cijenama su:\n1. ankete i stručne procjene savjetnika specijalista za pojedine kulture odnosno proizvodnje Uprave za stručnu podršku razvoju poljoprivrede\n2. podatci iz TISUP-a – MPŠR-a\n3. podatci prikupljeni FADN istraživanjem\n4. podatci o cijenama poljoprivrednih proizvoda na tržištu neposredno nakon završetka proizvodnje prikupljeni izravno od poljoprivrednih proizvođača\n5. ostali dostupni javni i administrativni izvori.\nNa temelju naknadnih kalkulacija Radne skupine korigirana je vrijednost poljoprivredne proizvodnje za kukuruz u Prilogu III. Pravilnika. Vrijednost poljoprivredne proizvodnje za kukuruz za silažu je izračunata na temelju cijene po kilogramu suhe tvari u silaži.\nKako je u tijeku automatizacija procesa, trenutno nije moguće uvođenje kultura koje nisu navedene u Jedinstvenom zahtjevu. Uzimajući u obzir načela zaštite financijskih interesa EU i RH, pri podnošenju zahtjeva za isplatu u okviru intervencije 76.01.01. u AGRONET sustavu možete odabrati kulturu „ječam (ozimi i jari)“ za osiguranje pivarskog ječma.\nMinistarstvo poljoprivrede, šumarstva i ribarstva će ažurirati vrijednosti poljoprivredne proizvodnje za papriku na otvorenom te za vinsko grožđe za regiju Slavoniju i Središnju Hrvatsku na temelju naknadnih kalkulacija Radne skupine.\nPrema članku 25. stavku 4. Pravilnika rok za isplatu potpore korisnicima je 60 dana od dana zaprimanja odluke o isplati potpore."]
[3,"CROATIA OSIGURANJE D.D.","PRAVILNIK,\nČlanak 1.","Izmjena u Pravilniku koju bi drugačije definirali : U članku 8. stavku 8. riječi „ugovorene u kalendarskoj godini“ zamjenjuju se riječima: „ugovorene za kalendarsku godinu“.\n\nPrijedlog CROATIA osiguranja d.d.: Police osiguranja moraju biti ugovorene za razdoblje trajanja osiguranja iz čl.3. st.1.t.v) ovog Pravilnika za koju se podnosi i zahtjev za isplatom potpore.","Djelomično prihvaćen","Police osiguranja moraju biti ugovorene za razdoblje trajanja osiguranja za kalendarsku godinu za koju se podnosi zahtjev za isplatu potpore."]
[4,"ZAGREBAČKA UDRUGA VOĆARA GRADA ZAGREBA","PRAVILNIK,\nČlanak 1.","prijedlog novog stavka 7. Članka 5. - molimo pjašnjenje što to točno znači u slučaju naprimjer da jedan od članova porizvođačke organizacije registrirane kao trgovačko društvo zajedno s još 30 osoba bude proglašen krivim za pokušaj prijevare na svom poljoprivrednom gospodarstvu. Hoće li svi ostali članovi proizvođačke osrganizacije biti isključeni iz mogućnosti dodjele potpore iz EPFRR i EFJP? Ukoliko je tome tako, postavlja se pitanje ustavnosti takve odredbe.","Primljeno na znanje","Odredbe koje se odnose na zaštitu financijskih interesa EU moraju biti istovjetne u svim pravilnicima koji se odnose na provedbu intervencija iz Strateškog plana Republike Hrvatske za razdoblje 2023. – 2027. te važećem Zakonu o poljoprivredi.\nKako je u međuvremenu stupio na snagu Zakon o izmjenama i dopunama Zakona o poljoprivredi („Narodne novine“, br. 152/24.) u kojem se člankom 8.c propisuje zaštita financijskih interesa Europske unije u provedbi Strateškog plana, članak 5. ovoga Pravilnika će se uskladiti s navedenom novom odredbom Zakona o poljoprivredi.\nPrema članku 7. stavku 2. ovoga Pravilnika, proizvođačke organizacije koje su korisnici potpore u skladu s člankom 18. Uredbe (EU) broj 2022/126 nisu prihvatljivi korisnici intervencije 76.01.01. „Osiguranje poljoprivredne proizvodnje“."]
[5,"TIHOMIR KLEMENT","PRAVILNIK,\nČlanak 2.","Iznosi za merkatilni i sjemenski krumpir su u velikom nesrazmjeru, tako da treba ili merkatilni povećati iznos ili sjemenski smanjiti. Dodati sjemensku soju, kao preporučenu kulturu sa iznosom 9000€","Nije prihvaćen","U svrhu provedbe intervencije 76.01. osnovana je Radna skupina za izračun vrijednosti poljoprivredne proizvodnje da bi se utvrdile vrijednosti poljoprivredne proizvodnje prihvatljive za sufinanciranje polica osiguranja.\nZa izradu kalkulacija odabrane su one tehnologije koje zadovoljavaju pretpostavke „dobrog gospodarenja“ u optimalnim uvjetima proizvodnje. Izvori podataka o prinosima i prosječnim cijenama su:\n1. ankete i stručne procjene savjetnika specijalista za pojedine kulture odnosno proizvodnje Uprave za stručnu podršku razvoju poljoprivrede\n2. podatci iz TISUP-a – MPŠR-a\n3. podatci prikupljeni FADN istraživanjem\n4. podatci o cijenama poljoprivrednih proizvoda na tržištu neposredno nakon završetka proizvodnje prikupljeni izravno od poljoprivrednih proizvođača\n5. ostali dostupni javni i administrativni izvori.\nVrijednost poljoprivredne proizvodnje za sjemensku soju je sadržana pod kulturom navedenom u Prilogu III. Pravilnika „Sjeme – uljarice“ i iznosi 5.257,00 EUR/ha."]